**Füzéki István Emlékérem díj 2019**

**Balogh Mihály**

Balogh Mihály a tanári és a könyvtárosi hivatás kettős kötésében határozza meg önmagát, de sokszínű egyénisége, érdeklődése más tevékenységekben is tükröződik.

Pályája pedagógusként indult Kunszentmiklóson, majd az iskola könyvtárosaként elvégezte a könyvtár szakot. Számára a könyvtárosság több szempontból is „kettős kötődés”. Az egyik: a könyvtáros? tanár? dilemma, amelyet a könyvtárostanár megnevezéssel oldott fel, és példát adott ennek mibenlétéről. Könyvtári munkája fókuszában az olvasók és könyvtáros izgalmas viszonyrendszere, az emberséget is próbára tevő feladata állt.

1998-ban felkérésre pályázta meg az Országos Pedagógiai Könyvtár és Múzeum vezetői posztját. Újraindítója, majd 10 éven át főszerkesztője volt a Könyv és Nevelésnek (1999-2009).

1985 óta tagja a Magyar Könyvtárosok Egyesületének, amelynek egy ciklusban alelnöke, később tanácstagja volt. Neki is köszönhető, hogy 1997-ben az MKE Könytárostanárok Szervezete önálló egyesületté alakult.

Több éven át volt a Könyvtárostanárok Egyesületének elnökségi tagja, majd elnöke. Publikációival, szervezőmunkájával jelentős szerepe volt a könyvtárostanári hivatás hazai formálásában.

A helytörténet világa alkotni vágyó szellemiségének újabb kibontakozási lehetőséget adott azzal, hogy a szülőföld helyismereti- és történeti emlékeit felkutatja és megismerteti.

Műveltségét, alkotó szellemiségét, emberségét a könyvtárosi hivatás hasznára fordította, sokak számára példát mutatva, értéket-mértéket állítva.

Szeretettel gratulálunk Balogh Mihálynak, a 2019-es Füzéki István emlékérem-díj kitüntetése alkalmából.